กรุงเทพประกันชีวิตสั่งหดเบี้ย
ลดภาระสำรอง-รักษากำไร ปี’55เบี้ยใหม่ขอแค่12.6%
30 เม.ย. 2555

ลดภาระสำรอง-รักษากำไร ปี’55เบี้ยใหม่ขอแค่12.6%
กรุงเทพประกันชีวิต ขอปรับสัดส่วนประกัน เน้นเพิ่มระยะยาว ลดภาระการตั้งสำรอง ไม่เร่งโต แต่เน้นเพิ่มความสามารถทำกำไร
นายโชน โสภณพนิช กรรมการผู้จัดการใหญ่ บริษัท กรุงเทพประกันชีวิต (BLA) เปิดเผยว่า ปี 2555 บริษัทตั้งเป้าเบี้ยรับรวม 3.46 หมื่นล้านบาท เติบโต 9.9% แยกเป็นเบี้ยปีแรก 9,322 ล้านบาท เพิ่มขึ้น 12.61% ซึ่งมีผู้ถือหุ้นสอบถามถึงอัตราการขยายธุรกิจที่ต่ำเมื่อเทียบกับบริษัทประกันชีวิตรายอื่นๆ ทั้งๆ ที่มีความพร้อมที่จะทำให้เบี้ยประกันเติบโตได้อย่างรวดเร็ว 
สำหรับเหตุผลที่ตั้งเป้าเติบโตในระดับดังกล่าว เพราะต้องการเพิ่มสัดส่วนการประกันชีวิตระยะยาว หรือประกันชีวิตตลอดชีพให้สูงขึ้นให้มากที่สุด จะได้ลดภาระการตั้งสำรองเบี้ยประกันภัยที่มีผลต่อกำไรขาดทุนของบริษัท
“เราเริ่มปรับมาตั้งแต่ปีที่แล้ว สัดส่วนเบี้ยประกันชีวิตตลอดชีพเพิ่มเป็น 65% ของเบี้ยใหม่ที่เข้ามา ซึ่งจะดีต่อบริษัทในแง่ที่ไม่ต้องตั้งสำรองสูง ความสามารถในการทำกำไรก็สูงขึ้นดีต่อผู้ถือหุ้น และ ประชาชนก็ได้แบบประกันที่เป็นประกันชีวิตจริงๆ” นายโชน กล่าว
นายโชน กล่าวว่า การมีประกันชีวิตระยะสั้นจำนวนมากเป็นภาระให้ต้องตั้งสำรองสูงถึง 80-90% ของเบี้ยที่รับมา แต่นำไปลดหย่อนภาษีได้เพียง 65% ที่เหลือหักไม่ได้ ทำให้เสียภาษีมากกว่ารายได้ที่รับจริง และต้องตั้งสำรองสูงขึ้นด้วย กำไรที่ได้ก็ลดลงส่งผลต่ออัตราส่วนความเพียงพอของเงินกองทุน (CAR Ratio) โดยปัจจุบันอยู่ในระดับประมาณ 220-250% โดยต้องการที่จะให้สูงกว่านี้ จึงต้องเติบโตในระดับที่เหมาะสม 
“คาร์เรโชว์ของเราต่ำกว่าค่าเฉลี่ยของธุรกิจ จึงต้องระวังเรื่องการเติบโต และต้องระวังเรื่องการลงทุนด้วย ช่วงเวลานี้เราหันมาทำแบบประกันที่สร้างมูลค่าเพิ่มให้กับลูกค้า คู่ค้า ตัวแทน และบริษัท และอบรมตัวแทนให้เป็นที่ปรึกษาทางการเงิน เพื่อรองรับความต้องการของตลาดที่จะเปลี่ยนไปในอนาคต” นายโชน กล่าว
นายโชน กล่าวว่า ตัวแทนขายประกันระยะยาวได้ในระดับที่น่าพอใจ โดยปี 2555 จะเน้นเพิ่มขายประกันคุ้มครองสินเชื่อ หรือเครดิตไลฟ์ จากปี 2554 ที่ทำได้ 1,100 ล้านบาท เป็น 2,000 ล้านบาท เพราะปัจจุบันถือว่ายังต่ำ โดยในตลาดประกันสินเชื่อทั้งระบบ บริษัทมีส่วนแบ่ง 3% แต่จะเป็นแบบค่อยเป็นค่อยไปไม่มีการบีบบังคับพนักงานธนาคารขายให้เป็นไปตามความสมัครใจ เพราะทางธนาคารต้องการรักษาระดับความสัมพันธ์ที่ดีกับลูกค้า
แบบกรมธรรม์ใหม่ๆ เช่น แบบประกันบำนาญยังมีปัญหาเรื่องการตั้งสำรองที่ไม่ตรงกันระหว่างเกณฑ์ของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ที่ให้ตั้งสำรองตามความเป็นจริง แต่เกณฑ์ของสรรพากรจำกัดไว้ที่ 65% และแบบประกันที่ให้ลูกค้ามีส่วนร่วมในการรับผลตอบแทนจากการลงทุน ต้องตั้งสำรองสูงถึง 90% ไม่เหมาะกับสถานการณ์การลงทุนที่ให้ผลตอบแทนต่ำ จึงยังไม่ออกแบบประกันดังกล่าวออกมาในช่วงนี้